E Iesu e ranga lel me poeiena,
“Te raharaha raria limiou u katuun te ka mer u hakatsina i puta,
atei sil haseiam nori i raharaha mameiou lia ba nori e töan raharaha rariou limiou.
Sanena tego katuun uami limiou i puta,
u katuunur i puta sane ngil rariou limiou.
Kaba e moa tala.
Nori ema ngil rari limiou,
taraha alimiou ema katuun lel uami i puta.
Alia u luba hakapa raia limiou tara markatona i puta,
nonei te raharaha be rari limiou u katunura i puta.
Alimiou go hakats pouts naiam u raranga ti hala ra ii lia alimiou:
a katunun kui ema pan nanei a tsunono i tanen.
Nori u katuun ti kato homia i tar e kato homi has rariou limiou romana,
na u katuun te hengo hanigeier u raranga i tar e hengo haniga has rariou limiou.
Kaba nori e kato sila naroua a manka teka tara solor te söate milimiou,
taraha nori ema atei sileri e Sunahan te tula na moulia.
Sanena lia tuma la mei batemi hatei ragien a man raranga i tar,
ba nori te tatei peier,
‘Alam ema kato homi mi.’
Kaba tu la hamana ma lia batemi hatei ragien u raranga i tar,
e möa tala tegi mar mous uaien.
A katuun te omie noulia e omi hasena e Tamar.
Sanena alia tuma katoei a man mirakol teka,
tema katoei ta taina ta katuun i gusu ren,
ba nori te tatei poeier,
‘Alam ema kato homi mi.’
Kaba nori i tara hakapa talei a man toukui i tar,
ba nori e omie riou lia ne Tamar has.
Nori e markato uar teka ba u raranga ti koloto naia turu Buku u Göagono te manana te poeiena,
‘Alia uma katoi taka ta omi,
kaba nori i omi noa haseiou lia.’
“Kaba lia ena hala na guma a katunun hihitaguhu i tamilimiou,
ba nonei temi hatei nanou lia,
nonei u Namnamei na tara nimana te hala na nama e Tamar.
Na limiou has te hatei namou lia,
taraha alimiou tu ka gono memou lia tu tanian kui mam ma lia te antunana i romana.”
Be Iesu e ranga noana me poeiena,
“Alia e hatei ragu lei limiou u raranga teka,
taraha alimiou e namots hapolase moulia te butuna romana a pöata a omi.
Nori ena hapiou ba raroui limiou a man luman lotu,
na nori e kato hamate has rariou a palai i tamilimiou bate poeier,
‘Alam u kato mei a ka teka tegi solosei menai e Sunahan.’
Nori e katoe riou a manka man omi teka,
taraha nori ema atei sile roi lia ne Tamar has.
Alia e hatei ragi limiou a manka teka ba tara pöata te butu nouen,
ba limiou te hakats kap namou u raranga tu hala mam ra ii lia alimiou.”
A toukui turu Namnamei u Göagono
Be Iesu e pei lelena,
“Alia uma hatei mam railimiou a manka teka,
taraha alia u ngilin gamon ka gono meraiou limiou.